ORDE do 7 de febreiro de 2006 pola que se lle outorga a aprobación definitiva á modificación número 3 (aliñacións na rúa Xunqueira de Espadanedo) do Plan Xeral de Ordenación Municipal do Concello de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/06/2006

O Concello de Ourense dispón de Plan Xeral de Ordenación Municipal aprobado definitivamente o 29 de abril de 2003, publicado no DOG nº 84, do 2 de maio de 2003, e no BOP nº 144, do 25 de xuño de 2003.
Nun principio, o Concello de Ourense, en aplicación do previsto no artigo 93.4º parágrafo 2º, en relación co artigo 85.1º da Lei 9/2002, considera que non é preciso solicitar o informe previo da CPTOPT dado que a modificación non reclasifica solo, nin incrementa a intensidade de uso da zona nin altera os sistemas xerais previstos polo planeamento vixente.
A modificación puntual nº 3 do PXOM pretende resolver a problemática da rúa Xunqueira de Espadanedo ampliando o largo dun tramo de 10 a 12 metros facéndoo coincidir cos trazados xa urbanizados.
O obxecto da modificación dá cumprimento ao sinalado no artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
O Pleno da Corporación, na súa sesión do 1 de xullo de 2005, acordou a aprobación inicial da modificación puntual, que posteriormente foi sometida ao trámite de información pública polo prazo dun mes mediante anuncios publicados no Diario Oficial de Galicia nº 181, do 20 de setembro, no xornal La Región do 17 de agosto e en La Voz de Galicia do 24 de agosto de 2005.
O Pleno da Corporación, en sesión do 4 de novembro de 2005, acordou aprobar provisionalmente o proxecto de modificación puntual, remitíndollo a esta consellería para a súa aprobación definitiva.
De conformidade co disposto polo artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Urbanismo e Inspección Territorial de Ourense, con datas do 31 e 26 de xaneiro de 2006, respectivamente, así como en consonancia coa proposta da Dirección Xeral de Urbanismo do 1 de febreiro de igual ano,
DISPOÑO:
Artigo 1º
Apróbase definitivamente a modificación nº 3 (aliñacións na rúa Xunqueira de Espadanedo) do Plan Xeral de Ordenación Municipal do Concello de Ourense.
Artigo 2º
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas do plan aprobado definitivamente no BOP.
Disposición derradeira
Contra esta orde cabe interpoñer recurso contencioso-administrativo perante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de febreiro de 2006.
María José Caride Estévez
Conselleira de Política Territorial, Obras Públicas
e Transportes